Informatīvais ziņojums

par Ministru kabineta š.g. 8.marta sēdes darba kartības punktā

“Par 2011.gada 9.-10.marta Eiropas Savienības Konkurētspējas ministru padomē izskatāmajiem jautājumiem”

## Š.g. 9.-10. martā Briselē (Beļģijā) notiks Eiropas Savienības Konkurētspējas ministru padome. Plānots, ka tajā tiks izskatīti šādi jautājumi, kas ir Izglītības un zinātnes ministrijas kompetencē:

1. „Eiropa 2020” Stratēģijas Ikgadējais izaugsmes ziņojums; ieguldījums Eiropas semestrī; *viedokļu apmaiņa*

2. Padomes secinājumu projekts „Septītās Ietvara programmas vidusposma izvērtējums”;

3. Eiropas vadošā iniciatīva „Inovāciju savienība ”;

4. Padomes secinājumu projekts “Inovāciju dalības pilotprojekts par aktīvu un veselīgu novecošanu”.

**1.** **„Eiropa 2020” Stratēģijas** **Ikgadējais izaugsmes ziņojums; ieguldījums Eiropas semestrī**

Ikgadējā izaugsmes ziņojumā (*Annual Growth Survey*), ko Eiropas Komisija (EK) publicēja 2011.gada 12.janvārī, analizēta ekonomiskā situācija Eiropas Savienībā (turpmāk tekstā – ES), tostarp iespējamās nelīdzsvarotības un riski, īpaši aplūkojot tos kontekstā ar pieciem „Eiropa 2020” stratēģijā noteiktajiem izaugsmes un nodarbinātības mērķiem.

Ar šī ziņojuma publicēšanu ir uzsākts jaunais ES ekonomiskās politikas uzraudzības un koordinācijas cikls – t.s. Eiropas semestris, kura ietvaros dalībvalstīm, pieņemot lēmumus ikgadējo budžetu sagatavošanas procesā, būs jāņem vērā ES vadlīnijas un rekomendācijas par fiskālo un ekonomisko politiku.

Ikgadējā izaugsmes ziņojumā EK izvirza 10 prioritāros pasākumus, kas jāveic gan ES, gan nacionālā līmenī, ievērojot katras dalībvalsts specifisko situāciju, lai īstermiņā veicinātu ekonomisko atveseļošanos un „Eiropa 2020” stratēģijas mērķu sasniegšanu:

1. Īstenot stingrus fiskālās konsolidācijas pasākumus;
2. Mazināt makroekonomisko nesabalansētību;
3. Finanšu sektora stabilitātes nodrošināšana;
4. Padarīt darbu pievilcīgāku;
5. Pensiju sistēmas reformas;
6. Atgriezt bezdarbniekus darba tirgū;
7. Sociālās drošības un elastības sabalansēšana;
8. Vienotā tirgus iespēju izmantošana;
9. Privātā kapitāla piesaiste izaugsmes finansēšanai;
10. Radīt ekonomiski efektīvu piekļuvi enerģētikas tirgum.

Attiecībā uz pētniecību un inovāciju pētījums ietver šādus ieteikumus dalībvalstīm:

* Visām dalībvalstīm, bet jo īpaši tām, kuras veic pārmērīga budžeta deficīta novēršanas procedūru, būtu strikti jāraugās, lai valsts izdevumu pieauguma temps būtu mazāks par IKP vidēja termiņa izaugsmes tendenci, vienlaikus tādās jomās kā pētniecība un inovācija, izglītība un enerģētika priekšroku dodot ilgtspējīgiem un izaugsmi veicinošiem izdevumiem;
* Lai saglabātu konkurētspēju globalizētajā ekonomikā, dalībvalstīm nekavējoties ir jāuzsāk plašas strukturālas reformas, kas nepieciešamas, lai uzlabotu mūsu pētījumu izcilību un mūsu spējas radīt inovācijas, idejas pārvēršot produktos un pakalpojumos, kas apmierina pieprasījumu strauji augošos tirgos, izmantojot mūsu rūpniecības tehnoloģiskās spējas un palīdzot maziem un vidējiem uzņēmumiem attīstīties un iziet starptautiskajā tirgū;
* Dalībvalstīm būtu jāvienkāršo savas profesionālo kvalifikāciju atzīšanas sistēmas, lai veicinātu pilsoņu, strādnieku un pētnieku brīvu kustību.

Prezidentvalsts aicina Konkurētspējas padomi 2011. gada 9. un 10. martā, pievēršoties **pētniecības un inovācijas jomai**, izskatīt šādus jautājumus:

**1. Kā jūs vērtējat novērtējumu par pētniecību un inovāciju, kas ir izteikti 2011. gada Ikgadējās izaugsmes pētījumā?**

**Latvija kopumā atbalsta** Eiropas Komisijas publicēto Ikgadējo izaugsmes ziņojumu. Uzskatām, ka tas sniedz labu ieskatu Eiropas Komisijas 2011. gadā plānotajās aktivitātēs, kā arī sniedz virkni priekšlikumu ES dalībvalstu rīcībai, kas ir saskaņoti gan ar Eiropas Komisijas programmu 2011. gadam, gan „ES 2020” stratēģijas vadošajām iniciatīvām.

**Latvija norāda**, ka ES dalībvalstu nacionālās reformu programmas ir labs instruments, kas var nodrošināt gan Ikgadējā izaugsmes ziņojuma priekšlikumu, gan „ES 2020” stratēģijas vadošo iniciatīvu īstenošanu nacionālajā līmenī, ņemot vērā arī nacionālās intereses un prioritātes.

**Latvija paredz** īstenot reformas par pētniecības, attīstības un inovācijas resursu konsolidāciju, kas vērsta uz zinātnes efektivitātes un konkurētspējas uzlabošanu.

Lai sasniegtu uzstādīto stratēģisko mērķi par 1,5% no IKP ieguldīšanu pētniecībā un attīstībā līdz 2020. gadam, **Latvija plāno** veikt atbalsta darbības, kas sekmētu publiskā un privātā finansējuma partnerību pētniecībā, attīstībā un inovācijā. Piemēram, ir paredzēts attīstot pētniecības infrastruktūru zinātniskajās institūcijās un universitātēs, attīstot *spin-off* uzņēmumus. Tāpat arī tiek paredzēts racionalizēt valsts budžeta līdzekļu piešķiršanu zinātnei un atbalstīt inovāciju, kā prioritāru nosakot finansējuma piešķiršanu pētniecībai, ko pasūta privātais sektors.

**Latvija paredz** par prioritāriem projektiem atzīt tādus projektus, kuros ir paredzēta sadarbība starp zinātniskām institūcijām un inovatīviem uzņēmējiem.

**2. Kādas ir galvenās grūtības ES stratēģisko mērķu pētniecībā un inovācijā sasniegšanā Eiropa 2020 Progresa ziņojuma kontekstā?**

**Latvija uzskata**, ka galvenās grūtības ES stratēģisko mērķu pētniecībā un inovācijā sasniegšanā Latvijai radīs zemais publiskā un privātā sektora finansējums pētniecībai un inovācijai, inovatīvu mazo un vidējo uzņēmumu, kas sadarbojas ar citiem uzņēmējiem, skaits. Tāpat arī zems rādītājs ir Latvijas zinātnieku publikāciju skaitam pasaulē visvairāk citētajos zinātniskajos izdevumos un ieņēmumu skaitam no ārzemju licencēm un patentiem, tomēr kopējam publikāciju skaitam starptautiski citējamos izdevumos kritērijam ir tendence pieaugt.

**Vienlaikus Latvija norāda**, ka, neskatoties uz zemiem atsevišķiem rādītājiem, ir vērojamas pozitīvas tendences, piemēram, intelektuālā īpašuma jomā, kur ir pieaudzis pieteikto patentu skaits attiecībā uz sociālajiem izaicinājumiem un iesniegumu skaits uz Kopienas preču zīmēm un Kopienas dizaina paraugiem. Tāpat pozitīva izaugsme ir vērojama cilvēkresursu jomā, piemēram, ir audzis doktora grādu ieguvušo skaits, kā arī ārpus ES piesaistīto pētnieku ar doktora grādu skaits. Tāpat ir ievērojami pieaudzis sadarbībā ar uzņēmējiem tapušo publikāciju skaits.

**3. Ar skatu uz nospraustajiem Eiropa 2020 mērķiem, kas, jūsuprāt, ir steidzamākie pasākumi, kas būtu jāveic pētniecības un inovācijas jomā un kam jāpievērš uzmanība Pavasara Eiropadomē?**

**Latvija atzīmē**, ka viens no svarīgākajiem uzdevumiem un pasākumiem ir vienotas ERA izveide, jo tas ļaus integrēt un apvienot Eiropas pētniecības bāzi.

**Latvija uzskata**, ka būtisks uzdevums zinātniskās izcilības stiprināšanā un attīstībā ir pētniecības infrastruktūru kā viena no galvenajiem ERA stūrakmeņiem, attīstība par pasaules līmeņa pētniecības ekselences centriem.

Ļoti būtiskas investīcijas ilgtermiņa ekonomiskajā attīstībā.

**Latvija aicina** pievērst uzmanību IP un Struktūrfondu līdzekļu sinerģijai, lai sasniegtu pēc iespējas lielāku efektivitāti pētniecības un inovācijas jomā.

**2. Padomes secinājumu projekts „Septītās Ietvara programmas vidusposma izvērtējums”**

7. Ietvarprogrammas pētniecības un tehnoloģiju attīstībai (7. IP) mērķis ir panākt būtisku pētniecības uzlabošanu, kas ir viens no galvenajiem ES politikas mērķiem, tās indikatīvais budžets ir aptuveni 50 miljardi eiro par laika posmu 2007.-2013.g.

Starpposma izvērtēšana ir veikta, lai gan 7. IP ir sasniegusi tikai pusceļu, vēl nav iztērēta pat puse no finansējuma un ir pieejama vienīgi provizoriska informācija par tās rezultātiem un ietekmi.

Pirmais un galvenais vēstījums ir, ka 7. IP sniedz būtisku ieguldījumu Eiropas zinātnes un Eiropas Pētniecības telpas (*European Research Area*, ERA) attīstībā.

ES Padome atzinīgi vērtē Ekspertu grupas ziņojumu par 7. IP vidusposma novērtējumu un uzskata, ka 7. IP ir jāveicina ERA un Inovāciju Savienības nospraustos mērķus, tāpēc 7. IP jāintegrē zinātniskā bāze, jāpārvar fragmentācija, jāsekmē pasaules klases zinātne, kas ir balstīta uz zinātnisko izcilību.

Ekspertu grupa ir pievērsusi uzmanību dažu valstu zemajai pārstāvniecībai 7. IP un, lai sekmētu Eiropas konkurētspēju, nepieciešams padarīt IP pieejamu visā dalībvalstīm. Liela nozīme pievēršama 7. IP starptautiskajam aspektam, tāpēc Eiropas pētniecība un inovācija jāspēj saistīt ar citiem pasaules reģioniem un tirgiem. Riska sadalījuma finansējuma instrumentam ir liela loma 7. IP. Padomes izveidotā neatkarīgu ekspertu grupa ir secinājusi, ka šis instruments apliecinājis savu nozīmi un uzrādījis atzīstamus rezultātus.

**Latvija kopumā atbalsta Padomes secinājumus,** uzskatot, ka 7. IP ir liela ietekme uz Eiropas sociālajiem un politiskajiem procesiem un svarīga ir IP atsaukšanās uz globālām problēmām (t.s. globālajiem izaicinājumiem), kas skar visu Eiropu un ietekmē visas nozares.

**Latvija lielu vērību pievērš** pētniecības infrastruktūru (PI) uzlabošanai, modernizēšanai un esošo infrastruktūru iekļaušanai un piesaistei starptautiska līmeņa PI, uzskatot šo par vienu no svarīgākajiem jautājumie, plānojot reformas zinātnē.

**Latvija atbalsta** visaptverošas pētniecības un inovācijas stratēģijas izstrādi, jo tā palīdzēs sasniegt stratēģijas „Eiropa 2020” mērķus atiecībā uz ilgtspējīgu un visaptverošu izaugsmi un ļaus nodrošināt sabalansētu pētniecības un inovāciju attsītību.

**Latvija uzskata**, ka, lai novērstu dziļākas plaisas veidošanos starp ES-15 un ES-12 valstīm zinātniskās izcilības ziņā, turpmāk nedrīkstētu par galveno kritēriju izvirzīt vienīgi zinātnisko izcilību. **Latvija uzskata**, ka šo plaisu var mazināt, īpašu vērību pievēršot ES-12 valstu zinātnisko institūciju, ekselences centru, pētniecības infrastruktūru stiprināšanai.

**Latvija atbalsta** Padomes secinājumos paustos apsvērumus par IP vienkāršošanas pasākumu nepieciešamību. **Latvija uzskata**, ka vienkāršotas ES pētniecības programmas ne tikai sekmēs Latvijas zinātnieku dalību dažādu programmu projektu konkursos, bet arī nodrošinās šo programmu ilgtspēju un uz rezultātiem orientētu mērķu sasniegšanu. **Latvija atbalsta principu**, ka ir svarīgi piemērot vienādus nosacījumus visām ES pētniecības, attīstības un inovāciju programmām, tādējādi radot vienādus noteikumus, kas palīdzēs nodrošināt uz uzticību balstītu pieeju pētniecības programmām.

**Latvija piesardzīgi vērtē jaunu finanšu instrumentu izveidošanu**, jo IP iekšienē darbojas daudz dažādu programmu un instrumentu, kuri finansē visas zinātnes nozares un kurus, efektīvi pārkārtojot, sabalansējot un padarot elastīgus, tos var padarīt vēl pieejamākus zinātniekiem.

**3. Eiropas vadošā iniciatīva „Inovāciju savienība”**

**Latvija kopumā atbalsta** Eiropas Komisijas Paziņojumu par vadošo iniciatīvu „Inovācijas savienība”, t.sk. šajos dokumentos ietvertās apņemšanās, lai veicinātu „ES 2020” stratēģijas mērķu sasniegšanu, tajā skaitā – risinātu pastāvošos sociālos izaicinājumus.

**Latvija pozitīvi vērtē** noteiktās „ceļa kartes” jeb konkrētas veicamās apņemšanās mērķu sasniegšanai gan ES, gan reģionu, gan dalībvalstu līmenī. Tomēr Latvijai svarīgi saglabāt zināmu elastīgumu noteikto apņemšanos ieviešanai un īstenošanai, jo jāņem vērā gan Latvijas kā dalībvalstu atšķirīgie inovācijas attīstības rādītāji un vajadzības, gan to, ka „Inovācijas savienības” ieviešana Latvijai prasīs ievērojamus ieguldījumus. Līdz ar to sagaidām atbalstu no Komisijas puses. Ir svarīgi pilnībā izmantot ES budžeta iespējas, tādējādi piesaistot ārējo finansējumu sociālajā inovācijā un vispārējā kohēzijā. Papildus jāņem vērā apstāklis, ka ieguldījumi inovāciju izpētē ir kā publisko finanšu objekts, tā arī privātā kapitāla investīciju objekts.

Kā galvenos principus, lai ES izveidotu inovācijas savienību, **Latvija uzsver nepieciešamību** novērst dažādo pasākumu sadrumstalotību, komplicētību un pārklāšanos. Īpaši liela nozīme piekļuvei dažādajiem atbalsta līdzekļiem, kuriem jābūt pārskatāmiem, racionāliem un savstarpēji koordinētiem. Tas sekmētu ES finansējuma koncentrēšanos noteiktās atbalsta jomās un palielinātu izmantošanas efektivitāti.

**4. Padomes secinājumu projekts “Inovāciju dalības pilotprojekts par aktīvu un veselīgu novecošanos”**

EK ir veikusi darbu pie Eiropas Inovāciju partnerības (EIP) pilotprojekta par aktīvu un veselīgu novecošanos, kuras mērķis ir līdz 2020.gadam palielināt eiropiešu dzīvi par diviem gadiem.

EK ir izveidojusi augsta līmeņa stīringa grupu, lai sagatavotu pilotprojektu, ieskaitot rekomendācijas Stratēģiskajam Ieviešanas plānam.

Padome pievērš EIP pilotprojekta sagatavošanā lielu uzmanību esošajām iniciatīvām par piegādes un pieprasījuma aspektu pētniecības, attīstības un inovācijas (ieskaitot pētniecības infrastruktūras) jomā, kā arī veselības un informācijas sabiedrības sektorā, un identificē un pastiprina to savstarpējo sinerģiju. Tiek uzsvērta vienotās plānošanas nozīme, un Padome cer, ka EK laicīgi uzsāks gatavošanos par sešām “otrā viļņa” Vienotās Plānošanas iniciatīvām.

**Latvija atbalsta** Padomes secinājumu pieņemšanu par partnerības par aktīvu un veselīgu novecošanu pilotiniciatīvu, jo Latvijā līdzīgi kā citās ES dalībvalstīs raksturīga kopējā sabiedrības novecošanās problēma un Latvija ir ieinteresēta iedzīvotāju aktīva un veselīga novecošanas procesā, iespējami ilgi saglabājot katras personas darbspējas, aktīvu dzīves veidu un kopējo dzīves kvalitāti.

**Latvija uzskata**, ka vienots plānošanas dokuments starp ES dalībvalstīm sabiedrības novecošanas jautājumos sekmēs nacionālo politikas plānošanas dokumentu izstrādi un tās gaitu, tajā iekļaujot ES dalībvalstīm vienotus sasniedzamos politiskos mērķus.

Delegācijas vadītājs: **Rolands Broks**, izglītības un zinātnes ministrs

Delegācijas dalībnieki: **Liene Grīnvalde**, Izglītības un zinātnes ministrijas nozares padomniece.

Izglītības un zinātnes ministrs R.Broks

Vīza:

Valsts sekretārs M.Gruškevics

07.03.2011. 13:38

1712

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)